CELEX: 52013PC0680
Language: mt
Date: 2013-10-02
Title: Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2009/138/KE dwar il-bidu u l-eżerċizzju tan-negozju tal-Assigurazzjoni u tar-Riassigurazzjoni (Solvenza II) rigward id-dati tat-traspożizzjoni u l-applikazzjoni u d-data tar-revoka ta' ċerti Direttivi

|
			
		
		
		52013PC0680
		
			Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttiva 2009/138/KE dwar il-bidu u l-eżerċizzju tan-negozju tal-Assigurazzjoni u tar-Riassigurazzjoni (Solvenza II) rigward id-dati tat-traspożizzjoni u l-applikazzjoni u d-data tar-revoka ta' ċerti Direttivi /* COM/2013/0680 final - 2013/0327 (COD) */
			
				
		
		
			
			   	MEMORANDUM TA’ SPJEGAZZJONI
1.           Il-KUNTEST TAL-PROPOSTA
1.1.        Il-bażi
tal-proposta u l-għanijiet tagħha
Id-Direttiva 2009/138/KE (Solvenza II)
tipprovdi sistema moderna bbażata fuq ir-riskju
għas-superviżjoni tal-impriżi Ewropej tal-assigurazzjoni u r-riassigurazzjoni.
Dawn ir-regoli l-ġodda huma essenzjali sabiex jiġi żgurat settur
tal-assigurazzjoni sikur u solidu li jista' jipprovdi prodotti
tal-assigurazzjoni sostenibbli u jappoġġa l-ekonomija reali permezz
ta' investimenti fit-tul u stabbiltà addizzjonali. 
Id-Direttiva 2011/89/UE (Ficod1) temenda
ċerti direttivi inkluża Solvenza II rigward is-superviżjoni
supplimentari ta' entitajiet finanzjarji f'konglomerat finanzjarju. 
Fid-19 ta' Jannar 2011
il-Kummissjoni adottat proposta biex temenda d-Direttiva 2009/138/KE sabiex
tikkunsidra l-arkitettura superviżorja ġdida
għall-assigurazzjoni u l-aktar l-istabbiliment tal-Aġenzija Ewropea
tal-Assigurazzjoni u l-Pensjonijiet tax-Xogħol (EIOPA)
fl-1 ta' Jannar 2011 (COM(2011) 8, COD 2011/0006)(Omnibus
II) u d-dħul fis-seħħ tat-Trattat ta' Lisbona li ħtieġ
l-aġġustament tal-għoti ta' setgħat għall-Kummissjoni
biex tadotta miżuri implimentattivi għall-għoti ta' setgħat
għall-Kummissjoni biex tadatta atti ta' implimentazzjoni u atti ddelegati
skont l-Artikolu 290 tat-Trattat dwar il-Funzjonament tal-Unjoni Ewropea.
Il-proposta tinkludi wkoll dispożizzjonijiet biex jiġu estiżi
d-dati tat-traspożizzjoni, tar-revoka u tad-dati tal-applikazzjoni
fid-Direttiva 2009/138/KE. Dawn ir-regoli huma importanti sabiex tiġi
żgurata tranżizzjoni mingħajr intoppi għar-reġim
il-ġdid. Barra minn hekk u sabiex tkun kompletament operattiva,
ir-reġim tas-Solvenza II jirrikjedi wkoll għadd kbir ta' atti
ddelegati u ta' implimentazzjoni mill-Kummissjoni, li jipprovdu dettalji
importanti dwar kwistjonijiet tekniċi differenti. Ħafna minn dawn
l-hekk imsejħa regoli "tat-2 livell" huma marbuta mill-qrib
mal-Omnibus II u ma jistgħux jiġu ppreżentati mill-Kummissjoni
qabel il-pubblikazzjoni ta' Omnibus II li se jiċċara wkoll
l-ambitu ta' ħafna għoti ta' setgħat ta' atti ddelegati u ta'
implimentazzjoni. 
Il-limitu ta' żmien
għat-traspożizzjoni u l-applikazzjoni tad-Direttiva 2009/138/KE
għall-ewwel kien sal-31 ta' Ottubru 2012 u
l-1 ta' Novembru 2012 rispettivament, iżda sakemm
joħorġu r-riżultati tan-negozjati leġiżlattivi li
għadhom għaddejjin dwar Omnibus II, id-Direttiva 2012/23/UE (Ta'
Malajr) ipposponiet dawn id-dati
għat-30 ta' Ġunju 2013 u
l-1 ta' Jannar 2014 rispettivament. 
Id-Direttiva 2013/23/UE wkoll tipposponi d-data
meta d-direttivi eżistenti tal-assigurazzjoni u tar-riassigurazzjoni
(id-Direttivi 64/225/KEE, 73/239/KEE, 73/240/KEE, 76/580/KEE, 78/473/KEE,
84/641/KEE, 87/344/KEE, 88/357/KEE, 92/49/KEE, 98/78/KE, 2001/17/KE, 2002/83/KE
u 2005/68/KE, kif emendati bl-atti elenkati fil-Parti A
tal-Anness VI) li huma kollettivament imsemmija bħala Solvenza I
se jiġu rrevokati. Minflok fl-1 ta' Novembru 2012, dawk
id-direttivi issa se jiġu rrevokati b'effett
mill-1 ta' Jannar 2014.
L-aktar kwistjoni kontroversjali fin-negozjati
leġiżlattivi li għadhom għaddejjin bejn il-Parlament
Ewropew, il-Kunsill u l-Kummissjoni hija l-introduzzjoni ta' miżuri ta'
trattament ta' prodotti tal-assigurazzjoni b'garanziji fit-tul skont ir-regim
regolatorju tal-assigurazzjoni l-ġdid Solvenza II ("Pakkett ta' garanzija
fit-tul" jew pakkett LGT). Minħabba li ebda arranġament fuq
il-pakkett LTG ma seta' jinkiseb f'Settembru 2012, in-negozjati kienu
sospiżi. Il-Parlament Ewropew, il-Kunsill u l-Kummissjoni taw mandat
lill-Awtorità Ewropea tal-Assigurazzjonijiet u l-Pensjonijiet tax-Xogħol
(EIOPA) biex twettaq valutazzjoni teknika tal-mizuri, sabiex tipprovdi
bażi teknika għal ftehim politiku dwar Omnibus II.
Fl-14 ta' Ġunju 2013, EIOPA
ppubblikat is-sejbiet tekniċi tagħha fuq il-valutazzjoni
tal-garanziji fit-tul. Dawn is-sejbiet tekniċi
l-ewwel jikkonfermaw l-importanza tal-miżuri ta' garanzija fit-tul
għal ħafna Stati Membri f'perjodi ta' tensjoni finanzjarja bħal
dawk esperjenzati fl-2011 u it-tieni li pakkett ta' miżuri differenti huwa
meħtieġ biex jaqdi l-prodotti ta' assigurazzjoni differenti offruti
fl-Istati Membri. Is-sejbiet tal-EIOPA jipproponu numru ta' miżuri
intiżi biex jiffaċilitaw id-dispożizzjoni ta' prodotti
tal-assigurazzjoni b'garanziji fit-tul kontra l-volatilità artifiċjali
fis-suq finanzjarju. 
Dawn is-sejbiet jikkostitwixxu l-parametri
għal ftehim politiku fuq Omnibus II. Skont ir-rapport tal-Kummissjoni
tas-27 ta' Ġunju 2013, għandu jkun possibbli li
jinstab kompromess fl-ambitu tal-miżuri li tirrakkomanda l-EIOPA. Minkejja
li n-negozjati leġiżlattivi bejn il-Parlament Ewropew, il-Kunsill u
l-Kummissjoni reġgħu bdew fl-10 ta' Lulju 2013, huwa
improbabbli ħafna li n-negozjati fuq Omnibus II jkunu konklużi
fil-ħin biex id-Direttiva ta' Omnibus II tiġi ppubblikata
fil-Ġurnal Uffiċċjali qabel id-data ta' applikazzjoni
tad-Direttiva 2009/138/KE kif emendat mid-Direttiva 2012/23/UE. Jekk dik
id-data ma tinbidilx dan jirriżulta f’li d-Direttiva 2009/138/KE tiġi
implimentata qabel id-dħul fis-seħħ tar-regoli tranżitorji
u l-adattamenti rilevanti pprovduti mill-proposta Omnibus II. 
Minħabba li n-negozjati fuq Omnibus II
għadhom ma ġewx iffinalizzati, id-data ta' traspożizzjoni
tat-30 ta' Ġunju 2013, li diġà għaddiet,
għandha tiġi estiża għall-aħħar darba. Jekk
id-data titħalla kif inhi, dan jimplika li Solvenza II tkun
teħtieġ li tiġi implimentata mingħajr ir-regoli
tranżitorji u adattamenti oħra importanti previsti f'Omibus II.
Sabiex tiġi evitata l-inċertezza legali kontinwa u tiġi
żgurata l-kontinwità legali tad-dispożizzjonijiet attwali ta'
Solvenza (Solvenza I) sakemm il-pakkett kollu ta' Solvenza II ikun
fis-seħħ, huwa propost li d-data ta' traspożizzjoni rilevanti
fid-Direttiva 2009/138/KE tiġi estiża
għall-31 ta' Jannar 2015. 
Huwa importanti li jitħalla ftit tal-ħin
għas-superviżuri u għall-impriżi ta' assigurazzjoni u
riassigurazzjoni biex jippreparaw għall-applikazzjoni
tas-Solvenza II. Għalhekk huwa propost li tiġi estiża
d-data tal-ewwel applikazzjoni ta' Solvenza II għall-aħħar
darba sal-1 ta' Jannar 2016. Din se tagħmilha possibbli li
l-proċeduri superviżorji ta' approvazzjoni jibdew, eżempju
għall-mudelli interni u għat-twettiq ta' parametri
speċifiċi. Il-partijiet għan-negozjati leġiżlattivi li
għadhom għaddejjin qablu li ma għandux ikun hemm aktar tibdil
kemm fit-traspożizzjoni kif ukoll fid-dati ta' applikazzjoni matul
in-negozjati tal-Omnibus II sabiex tiġi żgurata ċarezza
legali għall-awtoritajiet superviżorji ta' impriżi ta'
assigurazzjoni u riassigurazzjoni matul il-preparamenti tagħhom.
Huwa evidenti mill-ordni kronoloġiku
tal-ġrajjiet li d-dati posposti għat-traspożizzjoni u
l-applikazzjoni tad-Direttiva 2009/138/KE, japplika wkoll għall-emendi
lill-Artikoli minn 212 sa 216, 219, 226, 231, 233, 235, minn 243 sa 247, 249,
256, 257, 258, 262 u 263 ta' dik id-Direttiva li saru mid-Direttiva 2011/89/KE.
Id-data tar-revoka ta' Solvenza I
għandha tkun emendata skont dan.
Fid-dawl ta' dan kollu u minħabba li ftit li
xejn baqa' żmien qabel l-1 ta' Jannar 2014, din
id-Direttiva għandha tiġi adottata mill-Parlament Ewropew u
mill-Kunsill b'urġenza u tidħol fis-seħħ mingħajr
dewmien.
Din id-Direttiva hija neċessarja sabiex
jiġi evitat il-ħolqien ta' lakuna ġuridika wara
l-1 ta' Jannar 2014.
In-nuqqas ta' din id-Direttiva jirriżulta
f'vojt bejn is-sistema legali tal-UE (Solvenza II) u dik tal-Istati Membri
(fejn Solvenza I tibqa' fis-seħħ kif trasposta). Din twassal
għal inċertezza legali għall-awtoritajiet ta' superviżjoni,
għall-impriżi u għall-Istati Membri. 
1.2.        Id-Direttiva
2009/138/KE (Solvenza II)
Din id-Direttiva tistabbilixxi skema ta' solvenza
ġdida u moderna għal assiguraturi u riassiguraturi fl-Unjoni Ewropea.
Tipprovdi għal approċċ ekonomiku bbażat fuq ir-riskju li
jipprovdi inċentivi għall-impriżi tal-assigurazzjoni u
tar-riassigurazzjoni biex ir-riskji tagħhom ikunu jistgħu jiġu
kkalkolati u amministrati tajjeb.
1.3.        Id-Direttiva
2011/89/KE (Ficod1)
Din id-Direttiva temenda ċerti direttivi
inkluża d-Direttiva 2009/138/KE rigward is-superviżjoni supplimentari
ta' entitajiet finanzjarji f'konglomerat finanzjarju. L-Artikolu 4
tad-Direttiva 2011/89/KE jemenda l-Artikoli 212 - 216, 219, 226, 231, 233, 235,
243 - 247, 249, 256, 257, 258, 262 u 263 tad-Direttiva 2009/138/KE u
l-Artikolu 6 tad-Direttiva 2011/89/KE tistabbilixxi li l-Istati Membri
għandhom ikunu konformi ma' dawn id-dispożizzjonijiet ġodda
mill-10 ta' Ġunju 2013.
1.4.        Id-Direttiva
2012/23/UE (Ta' Malajr)
Din id-Direttiva temenda d-Direttiva 2009/138/KE u
tipposponi d-data għat-traspożizzjoni tagħha
mill-31 ta' Ottubru 2012
sat-30 ta' Ġunju 2013, iddaħħal id-data
tal-applikazzjoni tagħha mill-1 ta' Jannar 2014 u
tipposponi d-data ta' revoka ta' Solvenza I
mill-1 ta' Novembru 2012
għall-1 ta' Jannar 2014.
1.5.        Il-proposta
COM(2011) 8 (id-Direttiva Omnibus II)
Din il-proposta għandha l-għan li
temenda d-Direttiva 2009/138/KE sabiex tadatta s-Solvenza II
għall-arkitettura l-ġdida ta' superviżjoni
għall-assigurazzjoni u jiġifieri l-ħolqien tal-Awtorità Ewropea
tal-Assigurazzjoni u l-Pensjonijiet tax-Xogħol (AEAPX)
fl-1 ta' Jannar 2011 (COM(2011) 8, COD 2011/0006).
Tipproponi li tiġi posposta d-data ta' skadenza
għat-traspożizzjoni ta' Solvenza II
sal-31 ta' Diċembru 2012.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
2.1.        It-trażmissjoni
ta' din il-proposta lill-parlamenti nazzjonali
L-abbozzi tal-atti leġiżlattivi,
inklużi proposti mingħand il-Kummissjoni, li ntbagħtu
lill-Parlament Ewropew u lill-Kunsill għandhom jintbagħtu
lill-parlamenti nazzjonali skont il-Protokoll (Nru 1) dwar ir-rwol
tal-Parlamenti nazzjonali fl-Unjoni Ewropea, mehmuż mat-Trattati.
Skont l-Artikolu 4 tal-Protokoll,
għandhom jgħaddu tmien ġimgħat minn meta l-abbozz tal-att
leġiżlattiv ikun sar disponibbli għall-parlamenti nazzjonali
sad-data ta' meta jitqiegħed fuq aġenda provviżorja
għall-Kunsill għall-adozzjoni tiegħu jew għall-adozzjoni
ta' pożizzjoni skont proċedura leġiżlattiva.
Madankollu, skont l-Artikolu 4 għandu
jkun possibbli li jsiru eċċezzjonijiet f'każijiet ta'
urġenza, li r-raġunijiet għalihom għandhom jiġu
ddikjarati fl-att jew fil-pożizzjoni tal-Kunsill. Il-Kummissjoni tistieden
lill-Parlament Ewropew u lill-Kunsill jikkunsidraw din il-proposta bħala
każ ta' urġenza assoluta għar-raġunijiet spjegati hawn fuq.
2.2.        Valutazzjoni
tal-impatt
Din il-proposta mhijiex akkumpanjata minn
Valutazzjoni tal-Impatt separata minħabba li valutazzjoni tal-impatt
għad-Direttiva ta' Solvenza II diġà twettqet u din il-proposta
għandha l-għan biss li tindirizza l-fatt li l-pubblikazzjoni ta'
Omnibus II f’Il-Ġurnal Uffiċjali tal-Unjoni Ewropea se
tkun aktar tard mid-data ta' applikazzjoni
tal-1 ta' Jannar 2014.
Jekk ma jsir xejn f'dan l-istadju, wara
l-1 ta' Jannar 2014 se tinħoloq sitwazzjoni legali
inċerta. Tkun teżisti lakuna bejn is-sistema legali tal-UE
(Solvenza II) u dik tal-Istati Membri (fejn Solvenza I tibqa' fis-seħħ
kif trasposta). Din twassal għal inċertezza legali
għall-awtoritajiet ta' superviżjoni, għall-impriżi u
għall-Istati Membri.
Id-Direttiva Qafas tkun teħtieġ li
tiġi implimentata mingħajr ir-regoli tranżitorji u adattamenti
oħra importanti previsti f'Omnibus II. B'konsegwenza ta' hekk,
awtoritajiet ta' superviżjoni, impriżi u Stati Membri jkollhom
bżonn jipproċedu billi jimplimentaw reġim li jkun
jeħtieġ jiġi rivedut għal darb'oħra fil-futur qrib, li
ma jkunx effiċjenti. 
Il-bdil propost jaffettwa biss l-obbligazzjoni
tal-Istati Membri li jittrasponu b'dik id-Direttiva
sat-30 ta' Ġunju 2013, u jestenduha
sal-31 ta' Diċembru 2014. Jipprevedi wkoll l-estensjoni
tal-applikazzjoni tad-Direttiva ta' Solvenza II mill-1 ta' Jannar 2014
sal-1 ta' Jannar 2016 (u l-istess estensjoni għad-data ta'
revoka ta' Solvenza I). Il-bdil ma jaffettwax lis-sustanza tad-Direttiva
inkwistjoni u għalhekk ma jimponix xi obbligazzjonijiet addizzjonali fuq
in-negozji.
3.           ELEMENTI LEGALI TAL-PROPOSTA
3.1.        Is-sommarju
tal-miżuri proposti
Il-proposta temenda l-Artikolu 309(1)
tad-Direttiva 2009/138/KE billi tistabbilixxi dati aktar tard
għat-traspożizzjoni tiegħu
(il-31 ta' Jannar 2015) u l-applikazzjoni tiegħu
(l-1 ta' Jannar 2016). Temenda wkoll l-Artikoli 310 u 311
kif inhu xieraq billi tistabbilixxi data ġdida għar-revoka ta'
Solvenza I (l-1 ta' Jannar 2016).
3.2.        Bażi
legali
L-Artikoli 53(1) u 62 tat-Trattat dwar
il-Funzjonament tal-Unjoni Ewropea.
3.3.        Prinċipju
tas-sussidjarjetà
Il-prinċipju tas-sussidjarjetà japplika
għaliex il-proposta tikkonċerna qasam li ma jaqax fil-kompetenza
esklussiva tal-Unjoni Ewropea.
L-għanijiet tal-proposta ma jistgħux
jintlaħqu kif inhu xieraq mill-Istati Membri, peress li
d-dispożizzjonijiet tad-direttivi ma jistgħux jiġu emendati jew
imħassra fuq livell nazzjonali.
L-għanijiet tal-proposta jistgħu
jintlaħqu biss b'azzjoni tal-UE, peress li din il-proposta temenda att
tal-liġi tal-UE li qiegħed fis-seħħ, u din ma tistax issir
mill-Istati Membri nnifishom.
Il-prinċipju tas-sussidjarjetà li huwa
osservat f'dik il-proposta jemenda l-leġiżlazzjoni eżistenti
tal-UE.
3.4.        Prinċipju
tal-proporzjonalità
Il-proposta hija konformi mal-prinċipju
tal-proporzjonalità għal dawn ir-raġunijiet li ġejjin:
Din ma tibdilx is-sustanza
tal-leġiżlazzjoni attwali tal-UE: hija ristretta għal
posponiment tad-data tat-traspożizzjoni tad-Direttiva 2009/138/KE għall-31 ta' Jannar 2015;
sabiex tkun evitata inċertezza legali kontinwa issa li d-data attwali ta'
skadenza għat-traspożizzjoni
(it-30 ta' Ġunju 2013) skadiet. Hija tipprovdi wkoll
għal data ġdida ta' applikazzjoni li qiegħdha aktar tard
għas-Solvenza II u r-revoka konsegwenti ta' Solvenza I
(l-1 ta' Jannar 2016).
3.5.        Għażla
tal-istrumenti
L-istrument(i) propost(i): id-direttiva.
L-ebda strument ieħor ma kien ikun xieraq.
Peress li din hija direttiva emendata, l-uniku mezz xieraq huwa li tiġi
adottata direttiva oħra.
4.           IMPLIKAZZJONI BAĠITARJA
Il-proposta ma għandha l-ebda implikazzjoni
fuq il-baġit tal-UE.
5.           ELEMENTI FAKULTATTIVI
·              
Simplifikazzjoni
Il-proposta l-ġdida bħala tali ma fiha
l-ebda elementi ta' simplifikazzjoni. Din għandha l-għan biss li
tipposponi d-data ta' traspożizzjoni tad-Direttiva 2009/138/KE
għall-31 ta' Jannar 2015 u li tipprovdi għal data
ġdida tal-applikazzjoni tal-1 ta' Jannar 2016.
·              
Tħassir tal-leġiżlzzjoni
eżistenti
L-adozzjoni tal-proposta minnha nnfisha ma
tfissirx li għandha tiġi rrevokata l-leġiżlazzjoni
eżistenti; hija sempliċement tbiddel id-data tar-revoka diġà
prevista fid-Direttiva 2009/138/KE.
·              
Żona Ekonomika Ewropea
L-istrument abbozz għandu x'jaqsam ma'
suġġett kopert fil-Ftehim taż-ŻEE u għalhekk
għandu jiġi estiż sabiex ikopri ż-Żona Ekonomika
Ewropea.
·              
Spjegazzjoni dettaljata tal-proposta skont
il-kapitlu jew skont l-artikolu
Din il-proposta tipposponi d-data
tat-traspożizzjoni tad-Direttiva 2009/138/KE
għall-31 ta' Jannar 2015.
L-Artikolu 1(1) tal-proposta jemenda l-Artikolu 309(1)
tad-Direttiva 2009/138/KE skont dan. Huwa jipprovdi wkoll għal data
ġdida ta' applikazzjoni u li qiegħda aktar tard
għas-Solvenza II (l-1 ta' Jannar 2016). 
L-Artikolu 1(2) jemenda d-data tar-revoka ta'
Solvenza I (mill-1 ta' Jannar 2016) fl-Artikolu 310 u
l-Artikolu 1(3) u jipprovdi għall-istess data bħad-data
tal-applikazzjoni tad-dispożizzjonijiet ta' Solvenza I imfassla
mill-ġdid minn Solvenza II fl-Artikolu 311.
2013/0327 (COD)
Proposta għal
DIRETTIVA TAL-PARLAMENT EWROPEW U
TAL-KUNSILL
li temenda d-Direttiva 2009/138/KE dwar
il-bidu u l-eżerċizzju tan-negozju tal-Assigurazzjoni u
tar-Riassigurazzjoni (Solvenza II) rigward id-dati tat-traspożizzjoni
u l-applikazzjoni u d-data tar-revoka ta' ċerti Direttivi
(Test b'rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b'mod partikolari l-Artikoli 53(1) u
62 tiegħu,
Wara li kkunsidraw il-proposta tal-Kummissjoni
Ewropea,
Waqt li jaġixxu skont il-proċedura
leġizlattiva ordinarja,
Billi:
(1)       Id-Direttiva 2009/138/KE
tal-Parlament Ewropew u tal-Kunsill [1]
tipprovdi sistema moderna bbażata fuq ir-riskju
għar-regolamentazzjoni u s-superviżjoni tal-impriżi Ewropej
tal-assigurazzjoni u r-riassigurazzjoni. Dawn ir-regoli l-ġodda huma
essenzjali sabiex jiġi żgurat settur tal-assigurazzjoni sikur u
solidu li jista' jipprovdi prodotti tal-assigurazzjoni sostenibbli u
jappoġġa l-ekonomija reali permezz ta' investimenti fit-tul u
stabbiltà addizzjonali.
(2)       Id-Direttiva 2011/89/UE
tal-Parlament Ewropew u tal-Kunsill[2]
tintroduċi xi bidliet fl-Artikoli minn 212 sa 61 tad-Direttiva 2009/138/KE
li għandhom jiġu introdotti mill-10 ta' Ġunju 2013. 
(3)       Id-Direttiva 2012/23/UE
tal-Parlament Ewropew u tal-Kunsill[3]
tipposponi d-data għat-traspożizzjoni tad-Direttiva 2009/138/KE
mill-31 ta' Ottubru 2012
għat-30 ta' Ġunju 2013, id-data ta' applikazzjoni
mill-1 ta' Novembru 2012 għall-1 ta' Jannar 2014
u d-data ta' revoka tad-Direttivi ta' assigurazzjoni u riassigurazzjoni
eżistenti, jiġifieri d-Direttiva tal-Kunsill 64/225/KEE[4], L-Ewwel Direttiva tal-Kunsill
73/239/KEE[5],
id-Direttiva tal-Kunsill 73/240/KEE[6],
id-Direttiva tal-Kunsill 76/580/KEE[7],
id-Direttiva tal-Kunsill 78/473/KEE[8],
id-Direttiva tal-Kunsill 84/641/KEE[9],
id-Direttiva tal-Kunsill 87/344/KEE[10],
It-Tieni Direttiva tal-Kunsill 88/357/KEE[11],
id-Direttiva tal-Kunsill 92/49/KEE[12],
id-Direttiva 98/78/KE tal-Parlament Ewropew u tal-Kunsill[13], id-Direttiva 2001/17/KE
tal-Parlament Ewropew u tal-Kunsill[14],
id-Direttiva 2002/83/KE tal-Parlament Ewropew u tal-Kunsill[15] u d-Direttiva 2005/68/KE
tal-Parlament Ewropew u tal-Kunsill [16]
(imsejħa kollettivament "Solvenza I")
mill-1 ta' Novembru 2012 sal-1 ta' Jannar 2014.
(4)       Fid-19 ta' Jannar 2011
il-Kummissjoni adottat proposta għal Direttiva tal-Parlament Ewropew u
tal-Kunsill li temenda d-Direttivi 2003/71/KE u 2009/138/KE (minn hawn ’il
quddiem imsejħa "il-proposta Omnibus II")[17] sabiex tikkunsidra
l-arkitettura ta' superviżjoni l-ġdida għall-assigurazzjoni u
l-aktar it-twaqqif tal-Awtorità Superviżorja Ewropea (l-Awtorità Ewropea
tal-Assigurazzjoni u l-Pensjonijiet tax-Xogħol (EIOPA). Il-proposta
Omnibus II isservi wkoll bħala mezz biex id-Direttiva 2009/138/KE
tiġi adattata għad-dħul fis-seħħ tat-Trattat dwar
il-Funzjonament tal-Unjoni Ewropea billi jiġi aġġustat
l-għoti ta' setgħat għall-Kummissjoni biex tadotta miżuri
ta' implimentazzjoni għall-għoti ta' setgħat
għall-Kummissjoni biex tadotta atti ta' implimentazzjoni u ddelegati.
(5)       Hemm riskju ċar li
m'hemmx biżżejjed ħin biex il-proposta Omnibus II tiġi
adottata u ppubblikata f'Il-Ġurnal Uffiċjali tal-Unjoni Ewropea
qabel l-Artikoli rilevanti tad-Direttiva 2009/138/KE jiġu applikati. Jekk
id-dati għat-traspożizzjoni, applikazzjoni u revoka ma jinbidlux dan
jirriżulta f’li d-Direttiva 2009/138/KE tiġi implimentata qabel
id-dħul fis-seħħ tar-regoli tranżitorji u l-adattamenti
rilevanti, inkluż aktar kjarifika ta' għoti ta' setgħat ta' atti
ddelegati u ta' implimentazzjoni, pprovduti mill-proposta Omnibus II. 
(6)       Sabiex jiġu evitati
obbligi leġiżlattivi ta' piż żejjed għall-Istati
Membri skont id-Direttiva 2009/138/KE u aktar tard skont il-qafas ġdid
maħsub mill-proposta Omnibus II, huwa xieraq li d-dati
għat-traspożzzjoni u applikazzjoni tad-Direttiva 2009/138/KE
jiġu posposti u s-superviżuri u n-negozji ta' assigurazzjoni u
riassigurazzjoni jingħataw biżżejjed ħin
għall-introduzzjoni tal-arkitettura l-ġdida. 
(7)       Huwa evidenti mill-ordni
kronoloġiku tal-ġrajjiet li d-dati posposti
għat-traspożizzjoni u l-applikazzjoni tad-Direttiva 2009/138/KE,
japplika wkoll għall-emendi lill-Artikoli minn 212 sa 216, 219, 226, 231,
233, 235, minn 243 sa 247, 249, 256, 257, 258, 262 u 263 ta' dik id-Direttiva
li saru mid-Direttiva 2011/89/KE.
(8)       Għal raġunijiet ta'
ċertezza legali, id-data tar-revoka tad-Direttivi 64/225/KEE, 73/239/KEE,
73/240/KEE, 76/580/KEE, 78/473/KEE, 84/641/KEE, 87/344/KEE, 88/357/KEE,
92/49/KEE, 98/78/KE, 2001/17/KE, 2002/83/KE u 2005/68/KE għandha tiġi
posposta skont dan.
(9)       Minħabba l-perjodu qasir
ħafna ta' żmien li fadal qabel ma jagħlqu d-dati ta' skadenza
stabbiliti fid-Direttiva 2009/138/KE, din id-Direttiva għandha tidħol
fis-seħħ mingħajr dewmien.
(10)     Konsegwentement, huwa wkoll
iġġustifikat li tiġi applikata l-eċċezzjoni għal
każijiet urġenti pprovduti fl-Artikolu 4 tal-Protokoll
(Nru 1) dwar ir-rwol tal-Parlamenti nazzjonali fl-Unjoni Ewropea f'dan
il-każ fir-rigward tat-trażmissjoni lill-Parlamenti nazzjonali
tal-proposta għal din id-Direttiva,
ADOTTAW DIN ID-DIRETTIVA:
Artikolu 1
Id-Direttiva 2009/138/KE hija emendata kif
ġej:
1.           l-Artiklu 309(1) huwa
emendat kif ġej:
2.           (a)      fl-ewwel
subparagrafu, id-data tat-"30 ta' Ġunju 2013” tinbidel
b'dik tal-"31 ta' Jannar 2015"
(b)     fit-tieni subparagrafu, id-data
tal-"1 ta' Jannar 2014” tinbidel b'dik
tal-"1 ta' Jannar 2016".
3.           Fl-ewwel paragrafu
tal-Artikolu 310, id-data tal-“1 ta’ Jannar 2014” tinbidel
b'dik tal-“1 ta’ Jannar 2016”.
4.           Fit-tieni paragrafu
tal-Artikolu 311, id-data l-"1 ta' Jannar 2014"
tinbidel b'dik tal-"1 ta' Jannar 2016".
Artikolu 2
Din id-Direttiva tidħol fis-seħħ
l-għada tal-jum tal-pubblikazzjoni tagħha f'Il-Ġurnal
Uffiċjali tal-Unjoni Ewropea.
Artikolu 3
Din
id-Direttiva hija indirizzata lill-Istati Membri.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               Id-Direttiva 2009/138/KE tal-Parlament Ewropew u
tal-Kunsill tal-25 ta' Novembru 2009 dwar il-bidu u
l-eżerċizzju tan-negozju tal-Assigurazzjoni u tar-Riassigurazzjoni
(Solvenza II) (ĠU L 335, 17.12.2009, p. 1.)
[2]               Id-Direttiva 2011/89/UE tal-Parlament Ewropew u tal-Kunsill
tas-16 ta’ Novembru 2011 li temenda d-Direttivi 98/78/KE,
2002/87/KE, 2006/48/KE u 2009/138/KE fir-rigward tas-superviżjoni
supplimentari tal-entitajiet finanzjarji f’konglomerat finanzjarju (ĠU
L 326, 8.12.2011, p. 113).
[3]               Id-Direttiva 2012/23/UE tal-Parlament Ewropew u
tal-Kunsill tat-12 ta’ Settembru 2012 li temenda d-Direttiva
2009/138/KE rigward id-data tat-traspożizzjoni tagħha u d-data
tal-applikazzjoni tagħha, u d-data tat-tħassir ta’ ċerti
Direttivi (ĠU L 249, 14.9.2012, p. 1).
[4]               Id-Direttiva tal-Kunsill 64/225
tal-25 ta’ Frar 1964 dwar it-tneħħija ta’
restrizzjonijiet fuq il-libertà ta’ stabbiliment u l-libertà li jkunu pprovduti
servizzi fir-rigward tar-riassigurazzjoni u tar-retroċessjoni
(ĠU 56, 4.4.1964, p. 878/64).
[5]               L-Ewwel Direttiva tal-Kunsill 73/239/KEE
tal-24 ta’ Lulju 1973 dwar il-koordinazzjoni tal-liġijiet,
tar-regolamenti u tad-dispożizzjonijiet amministrattivi marbuta mal-bidu u
l-eżerċizzju tan-negozju ta’ assikurazzjoni diretta ħlief għal
assikurazzjoni fuq il-ħajja (ĠU L 228, 16.8.1973, p. 3).
[6]               Id-Direttiva tal-Kunsill 73/240 /KEE
tal-24 ta' Lulju 1973 li tabolixxi r-restizzjonijiet fuq
il-libertà tal-istabbiliment fin-negozju tal-assigurazzjoni diretta ħlief
fl-assigurazzjoni fuq il-ħajja (ĠU L 228, 16.8.1973,
p. 20).
[7]               Id-Direttiva tal-Kunsill 76/580/KEE
tad-29 ta' Ġunju 1976 li temenda d-Direttiva 73/239/KEE
(ĠU L 189, 13.7.1976, p. 13).
[8]               Id-Direttiva tal-Kunsill 78/473/KEE
tat-30 ta’ Mejju 1978 dwar il-koordinazzjoni ta’ liġijiet,
regolamenti u dispożizzjonijiet amministrattivi li għandhom x’jaqsmu
ma’ koassigurazzjoni Komunitarja (ĠU L 151, 7.6.1987, p. 25.).
[9]               Id-Direttiva tal-Kunsill 84/641/KEE
tal-10 ta' Diċembru 1984 li temenda, partikolarment
fir-rigward tal-assistenza lit-turisti, l-Ewwel Direttiva (73/239/KEE) (ĠU
L 339, 27.12.1984, p. 21).
[10]             Id-Direttiva tal-Kunsill 87/344/KEE
tat-22 ta’ Ġunju 1987 dwar il-koordinazzjoni ta’
liġijiet, regolamenti u dispożizzjonijiet amministrattivi rigward
l-assigurazzjoni għall-ispejjeż legali (ĠU L 185, 4.7.1978,
p. 77).
[11]             It-Tieni Direttiva tal-Kunsill 88/357/KEE
tat-22 ta’ Ġunju 1988 dwar il-koordinazzjoni ta’
liġijiet, regolamenti u dispożizzjonijiet amministrattivi li
għandhom x’jaqsmu ma’ assigurazzjoni diretta ta’ xorta oħra minn assigurazzjoni
tal-ħajja u li jistipulaw id-dispożizzjonijiet li jiffaċilitaw
l-eżerċizzju effettiv tal-libertà li jiġu pprovduti servizzi
(ĠU L 172, 4.7.1988, p. 1).
[12]             Id-Direttiva tal-Kunsill 92/49/KEE
tat-18 ta’ Ġunju 1992 dwar il-koordinazzjoni ta’
liġijiet, regolamenti u dispożizzjonijiet amministrattivi li
għandhom x’jaqsmu ma’ assigurazzjoni diretta barra minn assigurazzjoni
tal-ħajja (it-tielet Direttiva dwar assigurazzjoni mhux tal-ħajja)
(ĠU L 228, 11.8.1992, p. 1).
[13]             Id-Direttiva 98/78/KE tal-Parlament Ewropew u tal-Kunsill
tas-27 ta’ Ottubru 1998 dwar is-superviżjoni supplimentari
ta’ intrapriżi ta’ l-assikurazzjoni fi grupp tal-assikurazzjoni (ĠU
L 330, 5.12.1998, p. 1).
[14]             Id-Direttiva 2001/17/KE tal-Parlament Ewropew u
tal-Kunsill tad-19 ta' Marzu 2001 dwar ir-riorganizzazzjoni u
l-għeluq tal-impriżi tal-assigurazzjoni (ĠU L 110,
20.4.2001, p. 28).
[15]             Id-Direttiva 2002/83/KE tal-Parlament Ewropew u
tal-Kunsill tal-5 ta' Novembru 2002 rigward l-assikurazzjoni fuq
il-ħajja (ĠU L 345, 19.12.2002, p. 1).
[16]             Id-Direttiva 2005/68/KE tal-Parlament Ewropew u
tal-Kunsill tas-16 ta’ Novembru 2005 dwar ir-riassigurazzjoni
(ĠU L 323, 9.12.2005, p. 1.)
[17]             COM(2011) 8.